HU Az Európai Unió Hivatalos Lapja L 88/1

A BIZOTTSÁG (EU) 2015/537 RENDELETE

(2015. március 31.)

az 1333/2008/EK európai parlamenti és tanácsi rendelet II. mellékletének a kosnil, kárminsav, kárminok (E 120) alumíniumlakkjai speciális gyógyászati célokra szánt diétás élelmiszerekben való használata tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel az élelmiszer-adalékanyagokról szóló, 2008. december 16-i 1333/2008/EK európai parlamenti és tanácsi rendeletre (1) és különösen annak 10. cikke (3) bekezdésére,

mivel:

(1) Az 1333/2008/EK rendelet II. melléklete meghatározza az élelmiszerekben felhasználható élelmiszer-adalékanyagok uniós jegyzékét és felhasználásuk feltételeit.

(2) Az élelmiszer-adalékanyagok uniós jegyzékének naprakésszé tétele az 1331/2008/EK európai parlamenti és tanácsi rendelet (2) 3. cikkének (1) bekezdésében említett egységes eljárásnak megfelelően, a Bizottság kezdeményezésére vagy kérelemre történhet.

(3) Az Európai Élelmiszerbiztonsági Hatóság (a továbbiakban: a Hatóság) 2008. május 22-i szakvéleményében (3) az alumíniumra vonatkozó megengedhető heti bevitel értékének 1 mg/kg testtömeg/hét értékre való csökkentését javasolta. A Hatóság továbbá megállapította, hogy az Unió egy jelentős részében a nagy mennyiségeket fogyasztók, különösen a gyermekek esetében a módosított megengedhető heti bevitel általános túllépésével kell számolni. A módosított megengedhető heti bevitel túllépésének elkerülése érdekében a 380/2012/EU bizottsági rendelet (4) módosította az alumíniumtartalmú élelmiszer-adalékanyagok, köztük az alumíniumlakkok használati feltételeit és használati mennyiségeit.

(4) A 380/2012/EU rendelet értelmében az 1333/2008/EK rendelet II. melléklete B. részének 1. táblázatában felsorolt színezékekből készített alumíniumlakkok 2014. július 31-ig engedélyezettek. 2014. augusztus 1-jétől csak az 1333/2008/EK rendelet II. melléklete A. részének 3. táblázatában felsorolt színezékekből készített alumíniumlakkok engedélyezettek, és kizárólag olyan élelmiszer-kategóriákban, amelyek esetében az említett melléklet E. része kifejezetten rendelkezik a lakkokból származó alumínium felső határértékéről.

(5) 2013. október 30-án a kosnil, kárminsav, kárminok (E 120) alumíniumlakkjai speciális gyógyászati célokra szánt diétás élelmiszerekben való használatának kiterjesztésére irányuló kérelmet nyújtottak be a Bizottsághoz, mely azt az 1331/2008/EK rendelet 4. cikkének megfelelően hozzáférhetővé tette a tagállamok számára. Az említett kérelemben a kosnil, kárminsav, kárminok alumíniumlakkjaiból származó alumínium felső határértékének meghatározását kérték a szóban forgó élelmiszerekben. A használat kiterjesztését azon, speciális gyógyászati célokra szánt diétás élelmiszerek tekintetében kérték, amelyek nem csecsemők és kisgyermekek számára készültek. A Bizottság a kérelem vizsgálata során külön figyelmet fordított arra, hogy az esetleges alumíniumexpozíció tekintetében érvényesüljenek a 380/2012/EU rendelet előírásai.

(6) A színezékek alumíniumlakkjaiban a festék oldhatatlan, és másképp hat, mint a megfelelő festékanyagok esetében (például jobb fényhatással, pH-értékkel és hőstabilitással rendelkezik, meggátolja a színezék kicsapódását, valamint más színárnyalatot kölcsönöz a festékanyagoknak), alkalmassá téve ezzel a lakkot bizonyos egyedi technikai alkalmazásokra. A kosnil, kárminsav, kárminok alumíniumlakkjai teljesítik a speciális gyógyászati célokra szánt folyékony hőkezelt diétás élelmiszerekkel kapcsolatos technológiai követelményt.

(7) A speciális gyógyászati célokra szánt diétás élelmiszereket az 1999/21/EK bizottsági irányelv (5) az élelmiszerek olyan csoportjaként határozza meg, amely különleges eljárással vagy összetétellel készült, betegek diétás ellátására különleges táplálkozási célokat szolgál, és kizárólag orvosi felügyelet mellett használható. Ezek az élelmiszerek olyan betegek kizárólagos vagy részleges táplálkozására szolgálnak, akiknél a mindennapi élelmiszerek vagy bizonyos bennük lévő tápanyagok vagy metabolitok felvétele, emésztése, felszívódása, feldolgozása vagy kiválasztása korlátozott, csökkent vagy zavart, vagy más orvosilag meghatározott tápanyagszükséglet fennállása esetén, és olyan betegek táplálkozására, akik diétás ellátása nem oldható meg kizárólag a hagyományos étrend megváltoztatásával, más különleges táplálkozási célokra szánt élelmiszerekkel vagy a kettő kombinációjával.

(8) Figyelemmel a speciális gyógyászati célokra szánt diétás élelmiszerekre vonatkozóan az Európai Élelmiszerbiztonsági Hatóság átfogó európai élelmiszer-fogyasztási adatbázisában (EFSA Comprehensive European Food Consumption Database) (6) található fogyasztási adatokra, és feltételezve, hogy a szóban forgó élelmiszerek alumíniumtartalma pontosan a 3 mg/kg-os felső határértékkel egyenlő, az ezen élelmiszerekre visszavezethető alumíniumexpozíció jócskán a megengedhető heti bevitel értéke – 1 mg/kg testtömeg/hét – alatt marad mind a felnőttek, mind pedig a gyermekek esetében. Ezért tekintettel arra, hogy az egyéb étrendi forrásokra visszavezethető alumíniumexpozíció – különösen a kizárólagos fogyasztás esetén – csak korlátozott mértékű lenne, nem kell számolni azzal, hogy azoknál a betegeknél, akik speciális gyógyászati célokra szánt diétás élelmiszereket fogyasztanak, túllépésre kerül a megengedhető heti bevitel.

(9) Az 1331/2008/EK rendelet 3. cikkének (2) bekezdése szerint a Bizottság köteles kikérni a Hatóság véleményét az 1333/2008/EK rendelet II. mellékletében szereplő élelmiszer-adalékanyagok uniós jegyzékének naprakésszé tétele érdekében, kivéve azokban az esetekben, amikor a naprakésszé tétel valószínűsíthetően nem gyakorol hatást az emberi egészségre. Mivel a kosnil, kárminsav, kárminok alumíniumlakkjai felhasználásának kiterjesztése az említett jegyzék olyan naprakésszé tételét jelenti, amely valószínűsíthetően nem gyakorol hatást az emberi egészségre, nem szükséges kikérni a Hatóság véleményét.

(10) Az 1333/2008/EK rendelet II. mellékletét ezért ennek megfelelően módosítani kell.

(11) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk

Az 1333/2008/EK rendelet II. melléklete e rendelet mellékletének megfelelően módosul.

2. cikk

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2015. március 31-én. a Bizottság részéről az elnök Jean-Claude JUNCKER

(1) HL L 354., 2008.12.31., 16. o.

(2) Az Európai Parlament és a Tanács 2008. december 16-i 1331/2008/EK rendelete az élelmiszer-adalékanyagok, az élelmiszerenzimek és az élelmiszer-aromák egységes engedélyezési eljárásának létrehozásáról (HL L 354., 2008.12.31., 1. o.).

(3) Scientific Opinion of the Panel on Food Additives, Flavourings, Processing Aids and Food Contact Materials (AFC) on Safety of aluminium from dietary intake (Az élelmiszer-adalékanyagok és élelmiszerekhez adott tápanyagforrások tudományos testületének szakvéleménye az étrendi bevitelből származó alumínium biztonságosságáról. The EFSA Journal (2008) 754, 1. o.).

(4) A Bizottság 2012. május 3-i 380/2012/EU rendelete az 1333/2008/EK európai parlamenti és tanácsi rendelet II. mellékletének alumíniumtartalmú élelmiszer-adalékok használati feltételeinek és használati mennyiségeinek tekintetében történő módosításáról (HL L 119., 2012.5.4., 14. o.).

(5) A Bizottság 1999. március 25-i 1999/21/EK irányelve a speciális gyógyászati célokra szánt diétás élelmiszerekről (HL L 91., 1999.4.7., 29. o.).

(6) http://www.efsa.europa.eu/en/datexfoodcdb/datexfooddb.htm